**Kutsu minua nimelläsi** (engl. *Call Me by Your Name*) on André Acimanin vuonna 2007 julkaisema romaani aikuistumisesta ja ensirakkaudesta. Tarina kertoo 17-vuotiaan Elio Perlmanin ja 24-vuotiaan Oliverin kukoistavasta romanttisesta suhteesta 1980-luvun Italiassa. Antero Tiittula on suomentanut kirjan vuonna 2019. Kirjalla on myös vuonna 2019 julkaistu jatko-osa *Etsi minut* (engl. *Find Me*).

Juoni
-----

Joka kesä Elio Perlmanin vanhemmat ottivat tutkijakoulutettavan asumaan luokseen kuudeksi viikoksi. Elio ei juurikaan välittänyt tästä perinteestä, sillä hänen oli annettava makuuhuoneensa vieraan käyttöön. Nyt Elio muistelee yhtä tiettyä kesää, kun heidän kotiinsa saapui rento ja hurmaava amerikkalainen Oliver, joka teki tästä kesästä ikimuistoisen. 

Viikkojen aikana Elio ja Oliver viettävät paljon aikaa yhdessä jakamalla mielenkiinnonkohteitaan ja tutkimalla Italian maaseutua. Kesän lähestyessä loppuaan heidän romanssistaan on tullut intensiivisempi, mutta sitä uhkaavat yhteiskunnan odotukset heidän ikäerostaan sekä seksuaalisesta suuntautumisestaan. 

Lopulta Oliverin on palattava takaisin Yhdysvaltoihin, minkä jälkeen Elio joutuu kamppailemaan sydänsurun ja hämmentävien ajatustensa kanssa. Saman vuoden jouluna Oliver vierailee uudestaan Perlmanien luona ja kertoo suunnitelmistaan mennä naimisiin tulevana vuonna. Tämän kohtaamisen jälkeen Elio ja Oliver eivät pitäneet yhteyttä vuosiin. 

15 vuotta myöhemmin Elio matkusti Yhdysvaltoihin tapaamaan Oliveria, mutta kieltäytyi tapaamasta tämän vaimoa ja lapsia. Elio myönsi, että hänellä oli yhä tunteita Oliveria kohtaan.

Kirja käsittelee ensirakkauden, itsensä löytämisen ja intohimon monimutkaisuuden teemoja. Kirjassa mietiskellään myös ajankulua sekä muistojen katkeransuloisuutta.

Sovitukset
----------

Luca Guadagnino on ohjannut romaanin pohjalta Oscar-ehdokkuuksia saaneen elokuvan *Call Me by Your Name* vuonna 2017. Päärooleissa nähdään Timothée Chalamet ja Armie Hammer. Elokuvan kuvauspaikkana toimi Pohjois-Italiassa sijaitseva Lombardian alue.

Vastaanotto
-----------

Kutsu minua nimelläsi on saanut suurta tunnustusta kriitikoilta, ja sitä pidetään yhtenä aikamme suurimmista rakkaustarinoista. *Literary Hubin* kirja-arvostelujen sivulla Kutsu minua nimelläsi ei ole saanut ainuttakaan negatiivista arvostelua, ja suurin osa arvosteluista ylistää kirjaa.

*Kodin Kuvalehdessä* kirjoitetaan, että "Romaani ensirakkaudesta on terävä ja samalla niin inhimillinen, että päähenkilölle soisi kaiken maailman onnen."*lähde?* Charles Kaiser sanoo *The Washington Postissa* "Jos on koskaan antautunut kaiken nielevälle rakkaudelle – sille vastaansanomattomalle voimalle, joka vetää kohti rakastettua - tunnistaa jokaisen vivahteen André Acimanin loisteliaasta romaanista Kutsu minua nimelläsi." Stacey D’Erasmo kirjoittaa *The New York Timesissa* "Tämä romaani hehkuu. Kehitystarina, paljastustarina, mietelmä ajasta ja intohimosta, rakkauskirje, vetoomus ja eräänlainen muistokirjoitus, Kutsu minua nimelläsi on myös avoin kysymys."

*Call Me by Your Name* -elokuvan julkaisemisen ja Oscar-menestymisen myötä kirjan suosio nousi uusiin ulottuvuuksiin. Kirjan myynti kasvoi maailmanlaajuisesti, ja se on vuoteen 2019 mennessä käännetty 32 eri kielelle. Tarinalle on muodostunut myös oma fanikunta.

Lähteet
-------

1. 1 2  Kutsu minua nimelläsi *Tammi*. Viitattu 11.5.2023.
2. ↑  Etsi minut *Tammi*. Viitattu 11.5.2023.
3. ↑  Aciman, André: *Kutsu minua nimelläsi*. Tammi, 2019.
4. ↑   "Call Me by Your Name (2017) - IMDb". en-US
5. 1 2  Book Marks reviews of Call Me By Your Name by *Book Marks*. Viitattu 11.5.2023. (englanniksi)
6. ↑  Lexy Perez: Andre Aciman on Returning to ‘Call Me by Your Name’ World With ‘Find Me’ *The Hollywood Reporter*.  29.10.2019. Viitattu 11.5.2023. (englanniksi)